SYNEX พุ่ง 6.67% ลุ้นกำไร Q4/59 ทำนิวไฮ
SYNEX พุ่ง 6.67% ลุ้นกำไร Q4/59 ทำนิวไฮ ล่าสุด ณ เวลา 10.52 น. ราคาอยู่ที่ 7.20 บาท บวก 0.45 บาท หรือ 6.67% สูงสุดที่ 7.40 บาท ต่ำสุดที่ 6.75 บาท มูลค่าซื้อขายที่ 102.56 ล้านบาท 
23 ธ.ค. 2559

ผู้สื่อข่าวรายงานว่า ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 10.52 น. ราคาอยู่ที่ 7.20 บาท บวก 0.45 บาท หรือ 6.67% สูงสุดที่ 7.40 บาท ต่ำสุดที่ 6.75 บาท มูลค่าซื้อขายที่ 102.56 ล้านบาท ขณะที่ดัชนีตลาดหุ้นไทยโดยรวมลบ 0.03%

ด้าน บล.โกลเบล็ก ระบุในบทวิเคราะห์ แนะ “ซื้อ” หุ้น SYNEX คาดว่าบริษัทจะจ่ายเงินปันผลทั้งปี 0.28 บาทต่อหุ้น คิดเป็นอัตราเงินปันผลที่สูงถึง 5.3%
พร้อมกันนั้นยังได้ปรับประมาณการกำไรปี 59 และ 60 จากเดิม 380 และ 400 ล้านบาท ขึ้นสู่ 409 และ 422 ล้านบาท เพิ่มขึ้นจากประมาณการเดิม 8% และ 6% ตามลำดับ โดยคงเป้ารายได้ปี 59 และ 60 ที่ 2.3 หมื่นล้านบาทและ 2.42 หมื่นล้านบาทตามลำดับ และคาดอัตรากำไรขั้นต้นในกรอบ 4.6-4.8% นอกจากนี้ ได้ปรับลดสัดส่วนค่าใช้จ่ายในการขายและบริหารต่อยอดขายลง 0.2% สู่ระดับ 3.1% หลังมีการควบคุมค่าใช้จ่ายในการขายและบริหารได้อย่างมีประสิทธิภาพ
ขณะที่ในไตรมาส 4/59 คาดว่าบริษัทจะมีรายได้และกำไรราว 6.3 พันล้านบาท และ 121 ล้านบาทตามลำดับ ซึ่งเป็นระดับที่สูงที่สุดรายไตรมาสของปีนี้ เนื่องจากเป็นช่วงไฮซีซั่น และรับงานโปรเจคภาครัฐต่อเนื่องจากไตรมาส 3 รวมทั้งมีการจัดงานคอมมาร์ทในเดือน พ.ย.ช่วยหนุนยอดจำหน่ายสินค้าไอทีเพิ่มเติม
นอกจากนี้บริษัทกำลังเจรจาร่วมทุนกับพันธมิตรในการจัดจำหน่ายและบริการอื่นเกี่ยวกับสินค้าเทคโนโลยีคาดว่าจะได้ข้อสรุปภายในไตรมาส 4 นี้
 
                